CELEX: 32019R0443
Language: hr
Date: 2019-02-13 00:00:00
Title: Delegirana uredba Komisije (EU) 2019/443 оd 13. veljače 2019. o izmjeni Delegirane uredbe (EU) 2017/588 u pogledu mogućnosti prilagodbe prosječnog dnevnog broja transakcija dionicom kada se mjesto trgovanja s najvećim prometom tom dionicom nalazi izvan Unije (Tekst značajan za EGP.)

20.3.2019   
               
               
                  HR
               
               
                  Službeni list Europske unije
               
               
                  L 77/59
               
            
         DELEGIRANA UREDBA KOMISIJE (EU) 2019/443
         оd 13. veljače 2019.
         o izmjeni Delegirane uredbe (EU) 2017/588 u pogledu mogućnosti prilagodbe prosječnog dnevnog broja transakcija dionicom kada se mjesto trgovanja s najvećim prometom tom dionicom nalazi izvan Unije
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu 2014/65/EU Europskog parlamenta i Vijeća od 15. svibnja 2014. o tržištu financijskih instrumenata i izmjeni Direktive 2002/92/EZ i Direktive 2011/61/EU (1), a posebno njezin članak 49. stavak 3.,
         budući da:
         
                     (1)
                  
                  
                     Delegiranom uredbom Komisije (EU) br. 2017/588 (2) utvrđuje se obvezni režim pomaka cijene za dionice, potvrde o deponiranim vrijednosnim papirima i određene fondove čijim se udjelima trguje na burzi. Konkretno, na temelju Delegirane uredbe (EU) 2017/588 minimalni pomak cijene koji se primjenjuje na dionice i potvrde o deponiranim vrijednosnim papirima prilagođava se na temelju prosječnog dnevnog broja transakcija na najlikvidnijem mjestu trgovanja u Uniji. Ta je mjera dobar i jednostavan pokazatelj likvidnosti za veliku većinu tih financijskih instrumenata. Međutim, nije prikladna za dionice koje su uvrštene za trgovanje ili kojima se trguje istodobno u Uniji i trećoj zemlji kada se mjesto trgovanja s najvećim prometom tim dionicama nalazi izvan Unije. U tom slučaju postoji rizik da će se obvezni pomak cijena, utvrđen samo na temelju volumena trgovanja u Uniji, temeljiti isključivo na malom podskupu ukupnih volumena trgovanja. Stoga je važno da nadležna tijela mogu prilagoditi prosječni dnevni broj transakcija takvim dionicama tako da odražavaju ukupni profil likvidnosti tih dionica. Kako bi se ublažio problem ograničene dostupnosti podataka s mjesta trgovanja u trećim zemljama i omogućila uporaba drugih javnih podataka, važno je nadležnim tijelima omogućiti dovoljno fleksibilnu primjenu metodologije kako bi se u obzir uzela likvidnost na tim mjestima trgovanja u trećim zemljama.
                  
               
                     (2)
                  
                  
                     Obvezni pomak cijene uveden je kako bi se uskladila povećanja cijena na mjestima trgovanja u Uniji te očuvala dubina tržišta, likvidnost i uredno funkcioniranje trgovanja vlasničkim instrumentima u Uniji. Kako bi se postigli ti ciljevi, važno je da informacije o prilagođenom prosječnom dnevnom broju transakcija na temelju kojih se utvrđuju pomaci cijene primjenjivi na dionicu budu dostupne svim mjestima trgovanja koja istodobno nude trgovanje tom dionicom te da ta mjesta trgovanja istog dana počnu primjenjivati svaki prilagođeni prosjek dnevnog broja transakcija. Stoga bi sva nadležna tijela koja nadziru mjesta trgovanja na kojima se trguje predmetnom dionicom trebala biti obaviještena o svim prilagodbama prosječnog dnevnog broja transakcija tom dionicom prije objave tih prilagodbi te bi im trebalo dati dovoljno vremena da te prilagodbe uključe u svoje sustave.
                  
               
                     (3)
                  
                  
                     Kako bi se zajamčila pravna sigurnost i predvidljivost obveznog režima pomaka cijene, važno je da sva mjesta trgovanja primijene pomake cijene koji se temelje na prilagođenom prosječnom dnevnom broju transakcija koji istodobno odražava ukupnu likvidnost.
                  
               
                     (4)
                  
                  
                     Delegiranu uredbu (EU) 2017/588 trebalo bi stoga na odgovarajući način izmijeniti.
                  
               
                     (5)
                  
                  
                     Ova Uredba temelji se na nacrtu regulatornih tehničkih standarda koje je ESMA podnijela Komisiji.
                  
               
                     (6)
                  
                  
                     ESMA je provela otvorena javna savjetovanja o nacrtima regulatornih tehničkih standarda na kojima se temelji ova Uredba, analizirala je moguće povezane troškove i koristi te zatražila mišljenje Interesne skupine za vrijednosne papire i tržišta kapitala osnovane u skladu s člankom 37. Uredbe (EU) br. 1095/2010 Europskog parlamenta i Vijeća (3),
                  
               DONIJELA JE OVU UREDBU:
         
            Članak 1.
            U članku 3. Delegirane uredbe (EU) 2017/588 dodaju se sljedeći stavci 8., 9. i 10.:
            
               
                  „8.   Nadležno tijelo može za određenu dionicu prilagoditi prosječni dnevni broj transakcija koji je izračunalo ili procijenilo za tu dionicu u skladu s postupkom utvrđenim u stavcima od 1. do 7. ako su ispunjeni svi sljedeći uvjeti:
                  
                              (a)
                           
                           
                              mjesto trgovanja s najvećim prometom tom dionicom nalazi se u trećoj zemlji;
                           
                        
                              (b)
                           
                           
                              taj prosječni dnevni broj transakcija jednak je ili veći od jedan ako je izračunan i objavljen u skladu s postupkom iz stavaka od 1. do 4.
                           
                        Pri prilagodbi prosječnog dnevnog broja transakcija za dionicu nadležno tijelo uzima u obzir transakcije izvršene na mjestu trgovanja u trećoj zemlji s najvećim prometom tom dionicom.
               
               
                  9.   Nadležno tijelo koje je prilagodilo prosječni dnevni broj transakcija za dionicu u skladu sa stavkom 8. osigurava objavu tog prilagođenog prosječnog dnevnog broja transakcija. Prije te objave nadležno tijelo priopćava prilagođeni prosječni dnevni broj transakcija za tu dionicu nadležnim tijelima drugih mjesta trgovanja koja posluju u Uniji i na kojima se trguje tom dionicom.
               
               
                  10.   Mjesta trgovanja primjenjuju pomake cijene po kategoriji likvidnosti koja se odnosi na prilagođeni prosječni dnevni broj transakcija od drugog kalendarskog dana nakon njegove objave.”.
               
            
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. veljače 2019.
            
               
                  Za Komisiju
               
               
                  Predsjednik
               
               Jean-Claude JUNCKER
            
         
         
            (1)  SL L 173, 12.6.2014., str. 349.
         
         
            (2)  Delegirana uredba Komisije (EU) 2017/588 оd 14. srpnja 2016. o dopuni Direktive 2014/65/EU Europskog parlamenta i Vijeća u pogledu regulatornih tehničkih standarda za režim pomaka cijene za dionice, potvrde o deponiranim vrijednosnim papirima i fondove čijim se udjelima trguje na burzi (SL L 87, 31.3.2017., str. 411.).
         
            (3)  Uredba (EU) br. 1095/2010 Europskog parlamenta i Vijeća od 24. studenoga 2010. o osnivanju europskog nadzornog tijela (Europskog nadzornog tijela za vrijednosne papire i tržišta kapitala), izmjeni Odluke br. 716/2009/EZ i stavljanju izvan snage Odluke Komisije 2009/77/EZ (SL L 331, 15.12.2010., str. 84.).